[...wis,] môngka ingkang kaputus wau kalêrês taksih gadhah gêgayutan sanak kadang utawi sanèsipun, manawi pancèn lêrêsing putusanipun kaukum kisas, inggih kêdah kaputus ukum kisas, sampun ngantos kaingar-ingêr supados sagêd ènthèng utawi luwar saking ukuman babarpisan. Manawi mutus prakawisipun sanak kadang ingkang lêlawanan tiyang sanès, môngka warisipun wau kalêrês kawon prakawisipun, juru kukum inggih kêdah mutus kawon, makatên salajêngipun, punika cocog kalihan dhawuh kadis pangandikanipun Kangjêng Nabi S.W. makatên: upama anak ingsun Patimah nindakake kadurjanan, yêkti ingsun tigas tangane. Tur tuladanipun sampun wontên, inggih punika kalipah Sayidina Ngumar angisas putranipun piyambak, kados sampun cêkap samantên anggèn kula ngaturi katrangan bab ngadil, dados para ingkang ngasta cêmpuriting praja punika inggih kêdah kanthi ngadil tumindakipun, sampun ngantos ambaukapine, liripun manawi pancèn wontên karerehanipun ingkang sampun kalêrês angsal ganjaran minggah pangkat, utawi sanès-sanèsipun, inggih kêdah kainggahakên botên kanthi mawang tiyangipun, makatên ugi kosokwangsulipun upami kêdah kapatrapan, sanadyan sanak kadang putra wayah piyambak inggih kêdah katindakakên punapa mêsthinipun, upaminipun malih, juru kêmudhining nagari badhe nindakakên kacêkapipun waragad praja, sarèhning ngingar-ingêr nyuda waragad sanès- sanèsipun sampun botên sagêd, cêpaking pamanggih kapêksa nyuda wêdaling blanjanipun para punggawa sadaya, punika ngadilipun ingkang katindakakên rumiyin kêdah nyuda blanjanipun para punggawa ingkang agêng-agêng (ingkang kathah blanjanipun) nanging manawi badhe ngindhaki kêdah wiwit saking punggawa ingkang alit-alit (sakêdhik balanjanipun) rumiyin, amargi tumrap para punggawa alit-alit wau bilih kataman tindak sudaning blanjanipun langkung rumiyin, badhe saya langkung sangsara ingkang tundonipun namung badhe adamêl rêtuning praja, botên sande inggih para juru pangêmudhining praja wau ingkang badhe kataman rêribêd, mênggahing sayêktosipun, prakawis ngadil punika pancèn sampun kadhawuhakên wontên ing Kuran, kawrat surat Nahli ôngka 90 Anisak 58 Almaidah 44-47 suraosipun makatên: satêmêne Allah iku parentah ngadil sarta agawe bêcik, lan nêkani sanak karabat, apadene nyêgah jêjêmbêr lan piala [pia...]